麥巴比65分鐘被換走 黑面直入更衣室
2024年04月01日 13:01
東網電視
更多新聞短片
麥巴比被換走之後,面露不悅表情。
周一(1日)凌晨法甲「國家打吡」,巴黎聖日耳門(PSG)作客以2比0擊敗宿敵馬賽,PSG球星基利安麥巴比食白果之外,而且只踢咗65分鐘就被換走,呢位射手心生不忿,直接行走入更衣室,進一步增加佢今夏離隊嘅決心。
巴黎聖日耳門上半場40分鐘,就有中堅盧卡斯貝拉度累積第2張黃牌,兩黃變一紅被逐,但呢支榜首勁旅始終技勝一籌,下半場由域天拿入波打開紀錄。
戰至65分鐘,PSG主帥用干卡路拉莫斯入替基利安麥巴比,令「麥總」一臉茫然,繼而面露不悅表情,並直接行入更衣室,而非按慣例坐後備席。
3月初巴黎聖日耳門作客摩納哥,安麥巴比試過踢完上半場被換走,並立即去觀眾席陪媽媽睇波,好大程度上因為佢將於今夏約滿,並準備以自由身轉投皇馬,根本唔使畀面教練安歷臣。
據悉安歷基近期多次換走麥巴比,甚至安排佢做後備,係希望令球隊提早適應下季失去麥巴比。值得一提,干卡路拉莫斯入替麥巴比之後,射入1球,證明安歷基調動正確。